b'\n_START_ARTICLE_\nArgentiinan vaakuna\n_START_PARAGRAPH_\nArgentiinan vaakuna on Argentiinan kansallistunnus lipun, moton ja kansallislaulun ohella. Se otettiin k\xc3\xa4ytt\xc3\xb6\xc3\xb6n 12. maaliskuuta 1813 ja nykyinen versio vuonna 1944._NEWLINE_Vaakunan soikion muotoinen kilpi on jaettu kahteen yht\xc3\xa4 suureen vaakaraitaan, joissa on Argentiinan lipun v\xc3\xa4rit taivaansininen (ylempi raita) ja valkoinen (alempi raita). Vaakunaan on kuvattu yhteenpuristetut k\xc3\xa4det (symboloi Argentiinan provinssien yhten\xc3\xa4isyytt\xc3\xa4) ja keppi, jonka p\xc3\xa4\xc3\xa4ll\xc3\xa4 on fryygialaismyssy. Keppi symboloi voimaa ja halua puolustaa Argentiinaa ja fryygialaismyssy vapautta. Vaakunan yl\xc3\xa4puolella on Argentiinan lipussakin esiintyv\xc3\xa4 symboli Toukokuun aurinko (Sol de Mayo). Vaakunaa ymp\xc3\xa4r\xc3\xb6i voiton ja kunnian symboli laakeriseppele.'